Ai 16 di Avrîl a son jentrâts in vore i decrets dal Servizi federâl di sigurece e dal Comitât antiterorist rus che a previodin la fin dal cussì clamât “regjim antiterorist” metût in vore des autoritâts russis in Cecenie. Chest al vûl dî che il ministeri federâl pal interni al varès di ritirâ dal paîs caucasic cuasi 20 mil dai siei oms e che a varessin di jessi gjavadis une schirie di limitazions di nature legâl e socioeconomiche che a jerin in vore ta chescj agns in Cecenie. La decision e sarès motivade dal sucès des operazions cuintri dai grups armâts cecens e de volontât di dimostrâ ae opinion publiche russe che la situazion e je sot control. Il cussì clamât “regjim antiterorist” al jere in vore bielzà dal 1999, ancje se il conflit si veve svilupât ancjemò tai prins agns novante. La vuere in at jenfri i indipendentiscj cecens, che vie pai agns si son spostâts dispès su posizions di stamp fondamentalist islamic, e lis fuarcis armadis russis, poiadis dai guviers cecens filorus e à puartât a di un vêr gjenocidi, come che al è stât denunciât milante voltis des organizazions pai dirits umans.
Font: RIA Novosti, 16/04/09
fur_Latn bos_Latn